Valtio maksaa romutuspalkkion vanhan auton romutuksesta. Muuttotappioalueiden asuntoihin kannattaisi ehkä soveltaa samaa logiikkaa, pohtii Vuokraturvan Timo Metsola blogissaan.

Muuttotappiokuntien asuntojen ylitarjontaan esitetään romutuspalkkiota autojen tavoin. TIMO MARTTILA/AL

Vuokraturvan hallituksen puheenjohtaja Timo Metsola kirjoittaa, että muuttotappioalueiden asuntojen romutuspalkkio voisi olla yksi ratkaisu Tasavallan presidentti Sauli Niinistön torstaina Ylen vaalitentissä torstaina esille nostamaan pulmaan. Metsolan mukaan romutuspalkkio poistaisi esteitä työn perässä muuttamisen edestä ja purkaisi muuttotappiokuntien asuntokaupan " halvaannuttavaa ylitarjontaa " .

- Työn perässä muuttaminen on vaikeaa, jos nykyiselle muuttotappioalueella sijaitsevalle omistusasunnolle ei löydy ostajaa. Ja tilannetta pahentaa se, [että] kysyntään nähden aivan liian moni yrittää tuloksetta myydä asuntoaan samalta alueelta. Sellaisessa tilanteessa kyseiseltä paikkakunnalta asuntoa tarvitsevakaan ei ymmärrettävistä syistä uskalla asunnon ostopäätöstä tehdä. Näin niitäkään asuntokauppoja ei synny, joille sekä myyjällä että ostajalla olisi aito tarve, kirjoittaa Metsola.

Hän uskoo, että toivottomimpien tapauksien purkaminen ja valtion maksama romutuspalkkio tervehdyttäisivät asuntomarkkinoita ratkaisevasti koko valtakunnan tasolla.

- Ylitarjonnan vähentyminen helpottaisi kysynnän ja tarjonnan jonkinlaisen tasapainotilan löytymistä myös muuttotappiopaikkakunnilla, ja silloin asuntokauppoja voisi taas alkaa syntyä. Tämä siis estäisi yhteiskunnallisesti monin tavoin ongelmallisen muuttotappiopaikkakuntien asuntomarkkinoiden täydellisen halvaantumisen.